Source: https://www.uusisuomi.fi/uutiset/lausunto-oleskeluluvista-ihmetyttaa-tahan-poliisin-paperiin-paula-risikko-viittaa/2a17e55e-736b-3581-9b8d-6442d10b32e6
Timestamp: 2020-07-12 22:35:06+00:00
Document Index: 20582097

Matched Legal Cases: ['kko ', 'kko ', 'kko ', 'kko ', 'kko ', 'kko ', 'kko ']

Lausunto oleskeluluvista ihmetyttää – Tähän poliisin paperiin Paula Risikko viittaa | Uusi Suomi
Paula Risikko viittasi ihmetystä herättäneillä lausunnoillaan tähän toimenpideohjelmaan. Kyse on ulkomailla oleskelevista henkilöistä, joilla on oleskelulupa Suomessa. Karkottaa voi vain Suomessa olevan henkilön, sisäministeriöstä kerrotaan.Kuva: Uusi Suomi / Poliisihallitus
Keskustelu eduskunnan puhemies Paula Risikon (kok) lausunnoista Ylen lauantaisessa Ykkösaamussa jatkuu. Risikko linjasi, että pysyväkin oleskelulupa pitää voida purkaa, jos ihminen todetaan kansalliseksi uhaksi. Julkisessa keskustelussa on ihmetelty lausuntoa ja kritisoitu Risikkoa tietämättömyydestä. Sisäministeriön maahanmuutto-osaston ylijohtaja Jorma Vuorio kuitenkin kertoo Uudelle Suomelle, että Risikko oli aivan oikeassa kommenteissaan. Risikon esittämä muutos liittyy ulkomailla oleviin, mutta Suomessa oleskeluluvan saaneisiin henkilöihin.
Julkisessa keskustelussa on ihmetelty, että Risikon esittämät muutokset näyttävät jo olevan nykyisessä laissa. Helsingin yliopiston valtiosääntöoikeuden professori Tuomas Ojanen piti Helsingin Sanomien haastattelussa Risikon puheita jopa vastuuttomina ja kysyi, onko Risikko perillä voimassa olevasta lainsäädännöstä.
Risikko viittaa Poliisihallituksen laatimaan toimenpideohjelmaan, joka koskee vuosia 2017–2020. Siinä sanotaan näin:
Jorma Vuorio kertoo Uudelle Suomelle, että kyseinen toimintaohjelma on juuri se asiakirja, johon Risikko viittaa. Vuorion mukaan kyse on sellaisista tilanteista, joissa oleskeluluvan haltija oleskelee nimenomaan Suomen rajojen ulkopuolella. Niin sanotut vierastaistelijat ovat esimerkki tällaisesta tilanteesta.
Vuorion mukaan kyse on siitä, että karkottaa voi vain Suomessa olevan henkilön. Hänen mukaansa parhaillaan selvitetään, voisiko lakia muuttaa niin, että ulkomailla olevan oleskeluluvan voisi peruuttaa, ja voitaisiinko tähän kytkeä myös maahantulokielto. Selvitystyö valmistuu kevään aikana, mutta menee todennäköisimmin seuraavan hallituksen sisäministerille, Vuorio kertoo.
Vuorion mukaan ei ole arvioitu tarkoituksenmukaiseksi tehdä sellaista lakimuutosta, joka mahdollistaisi ulkomailla olevan karkottamisen.